Esittely | Suomen musiikkitieteellinen seura
Suomen musiikkitieteellinen seura on tieteellinen yhdistys, joka pyrkii edistämään suomalaista musiikkitieteellistä tutkimusta sekä toimimaan musiikkielämän hyväksi levittämällä tietoa musiikista ja musiikkikulttuurista. Koska musiikkitiedettä voi Suomessa opiskella Helsingin, Turun, Jyväskylän, Tampereen ja Joensuun yliopistoissa ja Åbo Akademissa, on seuran keskeisenä tehtävänä toimia eri musiikkitieteen laitoksilla sekä Sibelius-Akatemiassa opiskelevien ja työskentelevien musiikintutkijoiden tai tutkimuksesta kiinnostuneiden yhteisenä foorumina.
Yhdistyksen näkyvin toimintamuoto on oman lehden julkaiseminen. Musiikki onkin tällä hetkellä ainoa suomenkielinen, säännöllisesti 4 kertaa vuodessa ilmestyvä musiikkitieteellinen aikakauslehti. Yhdistyksellä on myös julkaisusarja Acta Musicologica Fennica, jossa julkaistaan tieteellisiä kirjoja, lähinnä väitöskirjoja. Lisäksi Suomen musiikkitieteellinen seura järjestää kongresseja, seminaareja ja muuta musiikin tutkimusta edistävää toimintaa.
Yhdistyksen jäsenet ovat lähinnä eri yliopistojen musiikkitieteen tai -kasvatuksen oppiaineista tai Sibelius-Akatemiasta valmistuneita tai muuten musiikkielämässä ammattimaisesti toimivia henkilöitä. Jäsenmaksua vastaan jäsenet saavat Musiikki-lehden vuosikerran (4 numeroa), seuran jäsentiedotteen (Musetti, ilmestyy kaksi kertaa vuodessa) sekä mahdollisuuden osallistua seuran järjestämiin tapahtumiin.